Kolding: Et nej fra den nye regerings boligminister Kaare Dybvad (S) betyder, at arbejdet med udviklingsplanerne for boligområderne Skovparken- Skovvejen og Munkebo fortsætter. En del af de planer er, at 279 boliger i Koldings hårde ghettoer skal rives ned.

Afslaget kom, efter Koldings udvalg for udfordrede boligområder havde skrevet til ministeren. Ønsket fra Kolding var, at man kunne slippe for at nedbringe antallet af almene familieboliger i de to boligområder, hvis de ikke længere opfyldte kriterierne for at stå på ghettolisten.

Et boligområde kan godt ændre sig, så det ikke længere kategoriseres som et ghettoområdet.

"Men det betyder ikke, at udviklingsplanen ikke skal gennemføres. Det følger af almenboligloven, og jeg har ikke hjemmel til at dispensere fra kravet om gennemførelse af en udviklingsplan", står der blandt andet i svaret fra ministeren.